Document ID: 32013D0753

DEĊIŻJONI TA’ IMPLIMENTAZZJONI TAL-KUMMISSJONI
tal-11 ta’ Diċembru 2013
li temenda d-Deċiżjoni tal-Kummissjoni 2012/226/UE dwar it-tieni sett ta’ miri komuni tas-sikurezza fir-rigward tas-sistema ferrovjarja
(notifikata bid-dokument C(2013) 8780)
(Test b’relevanza għaż-ŻEE)
(2013/753/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2004/49/KE tal-Parlament Ewropew u tal-Kunsill tad-29 ta’ April 2004 fuq is-sigurtà tal-linji tal-ferrovija tal-Komunità u li temenda d-Direttiva tal-Kunsill 95/18/KE fuq l-għoti tal-liċenzi tal-impriżi tal-linji tal-ferrovija u d-Direttiva 2001/14/KE fuq l-allokazzjoni tal-kapaċità tal-infrastruttura tal-linji tal-ferrovija u l-intaxxar tal-piżijiet għall-użu tal-infrastruttura tal-linji tal-ferrovija u ċ-ċertifikazzjoni tas-sigurtà (Id-Direttiva tas-Sigurtà tal-Linji tal-Ferrovija) (1), u b’mod partikolari t-tieni subparagrafu tal-Artikolu 7(3) tagħha,
Billi:
(1)
Il-Kummissjoni ħarġet mandat lill-Aġenzija Ferrovjarja Ewropea (“l-Aġenzija”) skont id-Direttiva 2004/49/KE biex tfassal abbozz ta’ miri komuni tas-sikurezza (“CSTs”) u l-abbozz tal-metodi komuni relatati tas-sikurezza għall-perjodu mill-2011 sal-2015. Wara l-valutazzjoni annwali tal-2013, l-Aġenzija għamlet ir-rakkomandazzjoni tagħha lill-Kummissjoni biex jiġi emendat it-tieni sett tal-abbozz ta’ CSTs kif stabbilit fid-Deċiżjoni tal-Kummissjoni 2012/226/UE tat-23 ta’ April 2012 dwar it-tieni sett ta’ miri komuni tas-sikurezza fir-rigward tas-sistema ferrovjarja (2). Din id-Deċiżjoni tibbaża fuq ir-rakkomandazzjoni tal-Aġenzija.
(2)
Minħabba n-nuqqas ta’ dejta nazzjonali konsistenti, il-Valuri Nazzjonali ta’ Referenza (“NRVs”) għall-Bulgarija, ir-Rumanija u s-Slovakkja ġew stabbiliti oriġinarjament għal ċerti kategoriji ta’ riskji individwali bl-użu ta’ dejta mhux konsistenti għalkollox mill-2004 sal-2006 jew skont l-NRVs ta’ Stati Membri oħra. Issa jistgħu jerġgħu jiġu kkalkulati l-NRVs għal dawn il-kategoriji b’mod konsistenti u għalhekk għandhom jinbidlu l-NRVs oriġinali fit-tabelli mehmuża.
(3)
Il-Kroazja daħlet fl-Unjoni fl-1 ta’ Lulju 2013. Biex tinstab il-prestazzjoni attwali tas-sikurezza tas-sistemi ferrovjarji fil-Kroazja b’mod kwantitattiv, l-NRVs ġew ikkalkulati bil-metodoloġija li ntużat għal Stati Membri oħra. Dawn l-NRVs għandhom jiddaħħlu fl-Anness tad-Deċiżjoni 2012/226/UE.
(4)
Għalhekk id-Deċiżjoni 2012/226/UE għandha tiġi emendata skont dan.
(5)
Il-miżuri previsti f’din id-Deciżjoni huma skont l-opinjoni tal-Kumitat imsemmi fl-Artikolu 27(1) tad-Direttiva 2004/49/KE.
ADOTTAT DIN ID-DEĊIŻJONI:
Artikolu 1
It-Taqsima 1 “Il-Valuri Nazzjonali ta’ Referenza (NRVs)” fl-Anness tad-Deċiżjoni 2012/226/UE tinbidel bit-test tal-Anness ta’ din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, il-11 ta’ Diċembru 2013.

Labels: 8
18
15